બ્રિજટાઉનઃ અહીં રમાયેલી ત્રીજી અને અંતિમ વન ડે મેચમાં યજમાન વેસ્ટ ઇન્ડીઝને ૧૮૬ રનના રેકોર્ડ અંતરથી હરાવીને ઈંગ્લેન્ડે શ્રેણી પર ૩-૦થી કબજો કરી લીધો. રનના હિસાબથી આ ઈંગ્લેન્ડની પાંચમી સૌથી મોટી જીત છે અને વિન્ડીઝને આ જ કારણે વ્હાઇટવોશનો સામનો કરવો પડ્યો. શ્રેણીમાં કારમા પરાજય બાદ વિન્ડીઝને ૨૦૧૯ના વિશ્વકપમાં સીધા ક્વોલિફાય થવાના અભિયાનને મોટો ઝટકો લાગ્યો છે. ઈંગ્લેન્ડની ટીમમાં વાપસી કરનારા એલેક્સ હેલ્સને તેની સદી (૧૧૦ રન) માટે મેન ઓફ ધ મેચ જાહેર કરવામાં આવ્યો હતો, જ્યારે ક્રિસ વોએક્સને શ્રેણીમાં (૮૧ રન અને સાત વિકેટ) શાનદાર દેખાવ કરવા બદલ મેન ઓફ ધ સિરીઝ જાહેર કરાયો હતો. ગઈ કાલની મેચમાં હેલ્સ ઉપરાંત જોએ રૂટે પણ સદી (૧૦૧) ફટકારી હતી. ઈંગ્લેન્ડે નિર્ધારિત ૫૦ ઓવરમાં ઓલઆઉટ થતાં પહેલાં ૩૨૮ રનનો વિશાળ સ્કોર ખડક્યો હતો, જેની સામે વેસ્ટ ઇન્ડીઝની આખી ટીમ ૧૪૨ રનમાં જ ઓલઆઉટ થઈ જતાં ૧૮૬ રનથી વિન્ડીઝનો પરાજય થયો હતો.